# POROČILO UPRAVE ZA VARNO HRANO, VETERINARSTVO IN VARSTVO RASTLIN O

# REZULTATIH REDNEGA LETNEGA VZORČENJA OSTANKOV PESTICIDOV V KMETIJSKIH PROIZVODIH IN ŽIVILIH V LETU 2024



**Avgust 2025**

Uprava za varno hrano, veterinarstvo in varstvo rastlin Republike Slovenije (UVHVVR) izvaja redno letno vzorčenje ostankov pesticidov v kmetijskih proizvodih in živilih. Odvzem vzorcev poteka tekom celega leta v okviru celotne proizvodne in prodajne verige: v primarni proizvodnji, predelavi, veleprodaji in maloprodaji živil. S tem se izvaja kontrolo nad pravilno uporabo fitofarmacevtskih sredstev, z namenom varovanja zdravja potrošnikov.

Odvzem uradnih vzorcev temelji na predhodno pripravljenem programu rednega letnega vzorčenja živil, ki je del širšega uradnega nadzora živil in je delno vezan tudi na usklajen večletni program nadzora Unije. Ta časovno opredeljuje lokacijo vzorčenja, vrsto vzorčenih živil, število vzorcev ter aktivne snovi in metabolite, ki se določajo v okviru laboratorijskih analiz vzorcev. V okviru programa se določa spremljanje in preverjanje skladnosti in varnosti živil na podlagi Uredbe (ES) št. 396/2005, ki določa mejne vrednosti ostankov pesticidov v živilih (MRL). MRL pomeni zgornjo dovoljeno mejo koncentracije ostankov pesticidov v živilih, ki temelji na študijah Evropske agencije za varno hrano, dobri kmetijski praksi ter najnižji izpostavljenosti, ki varuje zdravje ranljivih skupin prebivalstva in okolje.

V Poročilu UVHVVR o rezultatih rednega letnega vzorčenja ostankov pesticidov v kmetijskih proizvodih in živilih za leto 2024 so predstavljeni rezultati spremljanja vsebnosti ostankov pesticidov, ki sodijo v pristojnost UVHVVR na podlagi Uredbe (ES) št. 396/2005. Skladno z določili zakona, ki ureja pristojnosti državne uprave, pa spremlja Ministrstvo za zdravje vsebnosti ostankov pesticidov v prehranskih dopolnilih, živilih za posebne prehranske namene, otroški hrani in pitni vodi, zato so omenjeni rezultati dosegljivi v njihovih poročilih.

Vzorci, odvzeti s strani UVHVVR v okviru drugih programov vzorčenja, niso zajeti v tem poročilu.

Pri izboru živil so bili v okviru programa rednega letnega vzorčenja za spremljanje ostankov pesticidov v živilih za leto 2024 upoštevani naslednji kriteriji:

* + stalni del programa, ki vključuje živila, ki jih Slovenci največ uživamo: jabolka, krompir, solata, moka, žita in mleko;
  + določbe EU koordiniranega programa monitoringa ostankov pesticidov;
  + **živila, ki jim sledimo,** ker so bile v preteklih letih ugotovljene vsebnosti pesticidov, ki so presegale MRL ali pa o njih obstajajo druge relevantne informacije;
  + rotirajoči del programa, sestavlja živila, ki se v program vključujejo v triletnem ciklu;
  + vzorci dodatnega nadzora, kar pomeni vključitev aktualno problematičnih živil ali vključitev dodatnih pesticidov, glede na aktualno problematiko;
  + **vzorci odvzeti za** **pregled stanja**, katerih namen je pregled stanja ostankov pesticidov v posamezni vrsti živila.

Poleg rednega letnega programa vzorčenja živil, ki je predmet tega poročila, se vsako leto odvzame vzorce na ostanke pesticidov v živilih tudi v okviru izrednega inšpekcijskega uradnega nadzora in nadzora ob uvozu živil.

Ostanki pesticidov, ki so se leta 2024 spremljali v živilih v okviru rednega letnega vzorčenja so bili izbrani na osnovi naslednjih kriterijev:

* + EU koordiniranega programa;
  + poročanja drugih držav o preseženih vrednostih pesticidov v sistemu hitrega obveščanja (RASFF);
  + podatkov o prodaji pesticidov v Sloveniji;
  + podatkov o vrsti pesticida in verjetnosti uporabe glede na namen rabe s poudarkom na insekticidih, fungicidih in akaricidih;
  + toksikoloških lastnosti pesticida.

V tabeli 1 je prikazano katera živila so bila v letu 2024 odvzeta za namen rednega letnega programa vzorčenja živil.

Tabela 1: Vrste živil, vključene v redni letni program vzorčenja živil in kmetijskih proizvodov za spremljanje ostankov pesticidov v živilih v letu 2024

|  |  |
| --- | --- |
| **sadje** | ameriške borovnice, banane, breskve, češnje, granatno jabolko, grenivke, grozdje, jabolka, jagode, kaki, kivi, limone, maline, mandarine, marelice, melone, naši, nektarine, papaja, pomaranče, slive; |
| **zelenjava** | blitva, brokoli, brstični ohrovt, cvetača, česen, čičerika, fižol, grah, jajčevci, kitajsko zelje, korenje, krompir, kumare, paprika, paradižnik, peteršilj, rdeča pesa, rukola, sladki krompir, soja, solata, špinača in zelena. |
| **žita in izdelki iz žit** | ajdova moka in kaša, pirina moka, pšenica, pšenična moka, riž. |
| **predelana živila in ostalo** | arašidi, bučno olje, bučno seme, čaji, gojene gobe, hmelj, ingver, laneno seme, oljčno olje, sončnično olje, seme oljne ogrščice, sezamovo seme, sok (korenčkov, rdeče pese), suho sadje (hruške, rozine), začimbe. |
| **živila živalskega izvora** | goveji loj, jajca, mleko in surovo maslo. |

Vir: lastni

Program rednega letnega vzorčenja živil in kmetijskih proizvodov je pripravljen tako, da pridobimo podatke o pojavljanju in količini ostankov posameznih pesticidov iz čim širšega nabora živil. Za pridobitev statistično reprezentativnih podatkov, še zlasti v primerih ugotovljene prisotnosti ostankov, je potrebno odvzeti večje število vzorcev posameznega živila. Predvideno število odvzetih vzorcev posameznega živila je na letnem nivoju med 5 in 50. V letu 2024 je bilo odvzetih največ vzorcev solate in sicer 50. Na število vzorcev posameznega živila vpliva predvsem njegova poraba in pa pogostnost ugotovljenih kršitev v preteklih letih. Poleg tega so v izbor vključena tudi živila, po katerih radi segajo otroci.

V okviru programa preiskav živil se je po posameznih skupinah živil na vsebnost ostankov pesticidov v letu 2024 določalo:

* sadje: do 363 aktivnih snovi pesticidov in njihovih metabolitov,
* zelenjava: do 363 aktivnih snovi pesticidov in njihovih metabolitov,
* žita in izdelki iz žit: do 361 aktivnih snovi pesticidov in njihovih metabolitov,
* predelana živila in vzorci, ki se ne uvrščajo v skupine sadje, zelenjava, žita in izdelki iz žit: do 335 aktivnih snovi pesticidov in njihovih metabolitov,
* živila živalskega izvora: do 82 aktivnih snovi pesticidov in njihovih metabolitov.

V letu 2024 je bilo s strani Uprave za varno hrano, veterinarstvo in varstvo rastlin na vsebnost ostankov pesticidov v okviru programa rednega letnega vzorčenja preiskanih 748 vzorcev živil.

Od tega je bilo:

* 249 vzorcev (33 %) zelenjave;
* 286 vzorcev (38 %) sadja;
* 55 vzorcev (7 %) žit in izdelkov iz žit;
* 37 vzorcev (5 %) živil živalskega izvora in
* 121 vzorcev (17 %) predelanih živil.

**Grafikon 1: Delež pregledanih vzorcev v okviru UVHVVR glede na vrsto živil v letu 2024**

Vir: lastni

|  |  |
| --- | --- |
| Od 748 vzorcev živil, preiskanih v okviru programa rednega letnega vzorčenja so v 21 vzorcih živil (2,8 %) ugotovljene vrednosti ostankov pesticidov, tudi ob upoštevanju merilne negotovosti presegale mejne vrednosti, vzorci niso bili v skladu z določili Uredbe (ES) št. 396/2005.  V okviru rednega letnega vzorčenja so bili v letu 2024 neskladni naslednji vzorci živil:  - **9 vzorcev sadja:**  - 3x kaki (izvor: Španija): presežena mejna vrednost acetamiprida;  - granatno jabolko (izvor: Turčija): presežena mejna vrednost ciflutrina;  - banane (izvor: Ekvador) - presežena mejna vrednost klorpirifos-etila;  - slive (izvor: Poljska) - presežena mejna vrednost acetamiprida;  - marelice (izvor: Španija): presežena mejna vrednost imidakloprida;  - grenivke (izvor: Turčija): presežena mejna vrednost fenbutatin oksida;  - kivi (izvor: Turčija): presežena mejna vrednost malationa.  - **5** **vzorcev zelenjave:**  - solata (izvor: Italija) – presežena mejna vrednost iprodiona;  - paprika (izvor: Albanija) – presežena mejna vrednost formetanata;  - peteršilj (izvor: Italija) – presežena mejna vrednost prometrina;  - kumare za vlaganje (izvor: Slovenija) – presežena mejna vrednost flonikamida;  - kitajsko zelje (izvor: Poljska) - presežena mejna vrednost acetamiprida.  - **7** **vzorcev ostalih živil:**  - 3x ingver (izvor: Kitajska): 2x presežena mejna vrednost klotianidina, 1x presežena mejna vrednost klorpirifos-etila;  - soja (izvor: Italija): presežena mejna vrednost tetrametrina;  - fižol, posušen (izvor:Tajska): presežena mejna vrednost tiametoksama;  - rozine (država porekla: Nemčija): presežena mejna vrednost famoksadona;  - Matcha čaj (izvor:Japonska): presežena mejna vrednost tolfenpirada.  Vzorčenje je potekalo naključno in skladno s postopki, predpisanimi v Uredbi o metodah vzorčenja proizvodov in izvajanju uredbe (ES) o mejnih vrednostih ostankov pesticidov v ali na hrani in krmi rastlinskega in živalskega izvora (Ur. l. RS, št. 31/17, [129/20](https://www.uradni-list.si/glasilo-uradni-list-rs/vsebina/2020-01-2315) in [2/23](https://www.uradni-list.si/glasilo-uradni-list-rs/vsebina/2023-01-0022)). Vzorci so bili odvzeti v različnih fazah: v fazi po obiranju primarnih proizvodov pripravljenih za trženje, v proizvodnji, prodaji, ob pakiranju, v distribuciji, maloprodaji, pa tudi iz silosov.  Iz rezultatov nadzora vsebnosti pesticidov v živilih v letu 2024 je razvidno, da nekaj več kot tretjina vzorcev ni vsebovala ostankov pesticidov oziroma so bile vsebnosti pod mejo določanja uporabljene analizne metode.  Na vsebnost ostankov pesticidov je bilo v okviru rednega letnega nadzora v letu 2024 na Ministrstvu za zdravje preiskanih tudi 10 vzorcev otroške hrane in 10 vzorcev prehranskih dopolnil. Vseh 20 vzorcev je bilo skladnih.  Ugotavljamo, da je nadzor živil nujno potreben, saj vsako leto odkrijemo posamezna živila, ki se jih odpokliče oziroma umakne iz prodaje. Nadzor zagotavlja redno in nenapovedano kontrolo živil, ki so v prodaji na našem trgu in pripomore, da se iz prodaje umakne živila, ki bi lahko povzročala škodljiv vpliv na zdravje potrošnikov. |  |